Luxembourg først i verden med gratis kollektivtransport

Etter et valgskred fra partiet De grønne, fikk Luxembourg i 2018 en treparti-regjering med De grønne, Det sosialdemokratiske parti og Det demokratiske parti. Alle tre hadde gratis kollektivtransport på programmet sitt før valget.

– Det er en grunn til at det bare har tatt ett år å gjennomføre det, sier transportminister François Bausch til VG.

Regjeringen har også lovet å investere mer i offentlige tjenester, og å legalisere cannabis.

Luxembourg investerer enorme summer i utbygging av både tog og andre kollektivtilbud. Istedet for en evig kamp mot trafikkkaos og veiarbeid, prøver de å se hva folk ønsker i fremtiden, og planlegge for det.

Billettkontrollører vil nå bli servicearbeidere som skal se til at folk som reiser kollektivt har det trygt og godt.

– Det er neppe gratis kollektivtransport som vil få slutt på bilkøene. Skal vi få folk til å bytte fra bil til tog eller trikk, må vi også kunne tilby god service, punktlighet og informasjon i realtid . Det jobber vi hardt for å få til, sier transportminister Bausch.

Luxembourg er EUs nest rikeste og nest minste land. De har investert massivt i kollektiv infrastruktur de siste årene, langt mer enn andre europeiske land.

60 mil med sykkelstier er også under arbeid, det samme er parkeringsplasser ved grensen.

Luxembourg har 620 000 innbyggere, bestående av hele 170 nasjonaliteter. Folketallet har økt 40 prosent de siste 20 år. Og hver dag kommer det 214 000 pendlere til Luxembourg fra nabolandene Frankrike, Tyskland og Belgia.

Hvis de parkerer på grensen og benytter kollektivtransport inne i Luxembourg, ville det være en betydelig lette for trafikken.

Men det er altså ikke primært miljøhensyn som ligger bak gratis kollektivtransport, derimot et ønske om en likere fordeling av godene.

– Vi er så heldige å være et av verdens rikeste land. Det gjør det mulig for regjeringen å si at hvis et land er rikt, da skal den rikdommen gå til folket, sier transportminister François Bausch.